Hvis en kunstner har begået forbrydelser som mord, voldtægt og pædofili, vil radiostationer som The Voice og Nova ikke spille deres musik.

Kan man spille musik, som er lavet af en kunstner, der er beskyldt for at have begået overgreb mod kvinder eller børn?

Det spørgsmål er der mange i musikbranchen, der stiller sig selv i øjeblikket.

Dilemmaet om, hvorvidt kunst kan adskilles fra kunstnerens person og handlinger, bliver diskuteret som aldrig før. Musikeren R. Kelly, der blandt andet står bag megahittet ’I believe I can fly’, er aktuel i dokumentaren ’Surviving R. Kelly’, hvor der fremsættes påstande om overgreb mod mindreårige begået af musikeren.

Også Michael Jackson, der døde for ti år siden, bliver i dokumentaren ’Leaving Neverland’ beskyldt for seksuelle overgreb mod børn.

Spotify har tidligere udelukket R. Kelly fra musiktjenesten, men i dag findes der en mute-funktion, så brugerne selv kan udelukke enkelte kunstnere.

Radiokanalerne The Voice, Nova og Radio100 har nu også besluttet, at R. Kelly er dårligt selskab, og har derfor taget hans musik af playlisterne.

Michael Jackson kan også ryge ud

Den amerikanske r'n'b-sanger er blevet pillet ud af musikflowet, fordi radiostationerne med egne ord ikke kan forsvare at spille en kunstner, som blandt andet bliver beskyldt for overgreb mod mindreårige og børnepornografi.

Det forklarer Tobias Nielsen, der er ansvarlig for al indhold hos Bauer Medier, som driver radiostationerne The Voice, NOVA, Radio 100, Pop FM, Radio Soft og MyRock, der tilsammen rammer 2,7 millioner lyttere hver uge.

- I vores optik er der nogle forbrydelser, der er så slemme, at vi ikke vil give airtime til folk, der står bag dem. Og det er pædofili, mord og voldtægt, siger han og fortsætter:

- For os handler det om vores ansvar over for lytterne og det signal, vi sender ved, om vi vil spille artisterne eller ej. Det er et klart signal, at hvis der bare er en overvejende sandsynlighed for, at R. Kelly er skyldig, spiller vi ham ikke. Og det er jo ikke første gang, at han er beskyldt for pædofili, det var han også i midten af 90’erne, hvor han blev gift med en 15-årig pige, siger Tobias Nielsen.

Også Michael Jackson risikerer at blive sat på pause.

- Hvis det viser sig, at Michael Jackson er skyldig i at have misbrugt børn, fjerner vi også ham fra vores playliste, siger Tobias Nielsen.

Han erkender, at det er en svær diskussion, hvor firkantede retningslinjer ikke kan bruges. Radiovirksomheden drøfter de enkelte tilfælde fra sag til sag.

R. Kelly har flere gange siden 1994 været tiltalt for børnepornografi og seksuelle overgreb mod mindreårige, men han er ikke blevet dømt skyldig i nogen af sagerne. I januar 2019 kunne New York Times fortælle, at anklagemyndigheden i Chicago og Atlanta efterforsker de påstande, som bliver fremsat i dokumentaren.

Spiller alt

Hos Danmarks Radio er ingen kunstnere – heller ikke R. Kelly og Michael Jackson – bandlyst fra playlisterne. Her er princippet, at man som udgangspunkt spiller alt, hvis musikken er god.

- Jeg har ikke stået i en situation, hvor vedkommendes image, ry eller historik stod i vejen for, at vi kan spille en sang, siger Mathias Buch Jensen, der er musikchef på P3. P3 ville dog ikke spille R. Kelly eller Michael Jackson, fordi de ikke passer til målgruppen og kanalens profil, understreger musikchefen.

Han mener, at Bauer Medias linje er problematisk.

R. Kelly vil ikke længere blive spillet på bl.a. The Voice og Nova. Video: Astrid Skov Andersen

- Det er meget sjovt, hvis Bauer går den vej, at når nogen er anklaget for noget, men ikke dømt, så vil man bandlyse deres musik. Så er spørgsmålet: Hvor går grænsen for, hvordan man dømmer ting?

Han peger på, at der er en lang række kunstnere, der har begået forskellige typer af kriminalitet. Den danske sangerinde Medina blev i 2018 eksempelvis dømt for at køre med sprut og stoffer i blodet.

- Jeg synes, at snakken er dybt relevant og interessant, men den kan også åbne op for en glidebane, siger Mathias Buch Jensen.

Lukas Graham og Lady Gaga har også taget afstand

Der har været flere sager om musikere, der bliver udsat for sanktioner af streamingtjenester, radiostationer og kollegaer på grund af anklager om forbrydelser.

I januar trak Lukas Graham et covernummer af den amerikanske musiker XXXTentacions sang ’Sad!’ tilbage med en undskyldning, fordi han på sociale medier blev gjort opmærksom på, at kunstneren har været anklaget for grov vold mod sin gravide eks-kæreste og en række andre voldsepisoder.

Lady Gaga, der i 2013 indspillede 'Do what u want (with my body') sammen med R. Kelly, har også offentligt taget afstand fra sit samarbejde med musikeren, og sangen er også blevet fjernet fra Spotify og iTunes.

Spotify havde i en periode i 2018 fjernet både R. Kelly og XXXTentacion fra tjenesten.

I sommers valgte en kvindelig bartender at sige op på det københavnske spillested Vega, fordi de havde booket kunstneren Tekashi 6ix9ine, der er sigtet og dømt for at have taget en række fotos og en video af 'seksuel karakter' af en blot 13-årig pige.

Tobias Nielsen fortæller, at de hos Bauer Media i stigende grad må tage stilling til dilemmaer om, hvorvidt en kunstner skal have ’taletid’ i radioen eller ej.

- Vi er inde i en periode, hvor vi jævnligt har den diskussion. Det er svært at lave en drejebog og en regel for, hvor kraftige beskyldningerne skal være, siger Tobias Nielsen.

Roskilde vil ikke booke R. Kelly

Dilemmaet fylder også hos Roskilde Festival, der vurderer fra sag til sag, om en kunstner med anklager mod sig skal have lov at spille.

- R. Kelly ville vi ikke booke på grund af de verserende sager. Jeg har set dokumentaren, og der er al mulig grund til at tage anklagerne mod ham meget alvorligt, selvom han ikke er dømt for noget, siger Anders Wahrén, der er programchef for Roskilde Festival.

Men den generelle holdning er, at festivalen vil lade domstolene dømme forbrydere og selv koncentrere sig om at arrangere gode musikoplevelser. Men i nogle tilfælde kan festivalen ikke se bort fra en kunstners handlinger uden for spotlyset.

- Vi skal have ret seriøse overvejelser, når vi fravælger noget. Der skal forelægge en masse indicier og nogle skarpe anklager. Det er en gråzone, hvor vi skal passe meget på, at vi ikke dømmer nogle uskyldige, siger Anders Wahrén.

For ham betyder forbrydelsens karakter og sammenhæng med kunstneren noget. R. Kelly falder på, at han synger meget om sex og samtidig angiveligt har brugt sin status som musiker til at komme i kontakt med de unge piger, han er anklaget for at forgribe sig på.

- Der kan sagtens være andre tilfælde, hvor nogen har en musikkarriere, og så har de begået noget kriminelt ved siden af, som ikke har nogen forbindelse til musikken. I disse tilfælde kan man godt skelne musikken fra kunstneren bag, siger Anders Wahrén.

I 2016 skulle rapperen Freddie Gibbs spille på Roskilde Festival. Kort før koncerten blev han anholdt for voldtægt, men festivalen valgte at stå ved aftalen, som var indgået længe forinden. Han aflyste dog selv, da han sad varetægtsfængslet. Anklagerne frafaldt, og året efter spillede han så endelig den aftalte koncert på Roskilde Festival.